Tegin väikse arvepidamise ning jõudsin järeldusele, et viimasel poolaastal on mul pokkeriga seonduvalt olnud suhteliselt vähe positiivseid, aga see-eest päris palju negatiivseid  elamusi.  Pinge, et ma justkui pean pokkeriga raha teenima, et end perekonnas muiduleivasööjana ei tunneks, on minu jaoks osutumas liiga suureks. Loomulikult ei võitle ma Imrest rohkem teenimise nimel, kuid ma tahan olla stabiilselt plussis. Samas mu mänguoskused ja tahe pokkeris aina paremaks saada pole ilmselt piisavalt suured või pole ma piisavalt motiveeritud, et korralikult tööd teha ja õppida. Samuti on tohutult langenud variatsioonitaluvus, milles olen seni olnud päris tugev.  Kui tänaselt  trio turniirilt preflop all-in AA v 88 välja kukkusin, teatasid 2 mängijat justkui ühest suust: "Ilus" ja "See oli väga iluuuuuus". Ma pole kunagi sellisest parastamisest aru saanud, lisaks on see minu arvates jäme pokkerietiketi rikkumine, ja selline täiesti tühja koha pealt (saanuks aru, kui oleksin kummalegi neist enne mingi bad beat'i korraldanud või mingil viisil inetult käitunud) vaenulik suhtumine eestlaste omavahelises mängus tegi üllatavalt palju haiget. Et mille kuradi pärast ma seda liigat  mängin? Iga nädal 2 õhtut veeta vabatahtlikult seltskonnas, kus on selliseid inimesi, keda ma isegi tunda ei tahaks?! Et nagu milleks või mille nimel mulle seda vaja on?  Hetkel ajavad mind sõnad "pokker" ja eriti "pokkeriturniir" niisiis lausa öökima ja ma tõepoolest ei talu ennast masendununa kuigi hästi. Tean, et see läheb üle, aga hetkel palun otsige minuga suhtlemisel muid jututeemasid!  Tunnen, et tahan hoopis midagi muud ning üks muu asi on käeulatuses olemas ka. Püüan sellega mõnda aega  sügavamalt tegeleda ning selgusele jõuda, kas "see siis ongi see"!  Hobina jääb pokker mõistagi mu ellu edasi ja ma ei hakka pokkeritubasid pommitama kirjadega minu bannimise kohta, aga ma ei kavatse enam pokkeriga seoses mingeid teenimis- ja kohustuspingeid võtta.  Ühest profist on perekonda küll, Imre toetamine on tema tsooniperioodil enam kui tore ning küllap saan sellega hakkama ka raskematel aegadel. Live' pokker on minu jaoks nagunii pigem meelelahutus kui töö olnud, selles osas ei muutu seega  ilmselt midagi.  Et nüüd siis kohvreid pakkima, kängurud vajavad ülevaatamist!